CELEX: 32016D0382
Language: hu
Date: 2016-03-15 00:00:00
Title: A Bizottság (EU) 2016/382 végrehajtási határozata (2016. március 15.) a Németország által a 2006/42/EK európai parlamenti és tanácsi irányelv alapján egy bizonyos típusú kábelcsupaszító gép forgalomba hozatalának megtiltásáról hozott intézkedésről (az értesítés a C(2016) 1520. számú dokumentummal történt) (EGT-vonatkozású szöveg)

17.3.2016   
            
            
               HU
            
            
               Az Európai Unió Hivatalos Lapja
            
            
               L 72/57
            
         A BIZOTTSÁG (EU) 2016/382 VÉGREHAJTÁSI HATÁROZATA
   (2016. március 15.)
   a Németország által a 2006/42/EK európai parlamenti és tanácsi irányelv alapján egy bizonyos típusú kábelcsupaszító gép forgalomba hozatalának megtiltásáról hozott intézkedésről
   
      
         (az értesítés a C(2016) 1520. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a gépekről és a 95/16/EK irányelv módosításáról szóló, 2006. május 17-i 2006/42/EK európai parlamenti és tanácsi irányelvre (1) és különösen annak 11. cikke (3) bekezdésére,
   mivel:
   
               (1)
            
            
               Németország a 2006/42/EK irányelv 11. cikkének (2) bekezdése szerinti eljárásnak megfelelően tájékoztatta a Bizottságot arról az intézkedéséről, amelyet a Taizhou City Luqiao Qi Jin Wire Peeling Machine Manufacturing (Kína) által gyártott és a Fringo GmbH&Co.KG (Kurfürstendamm 96, 10709 Berlin) által forgalmazott QJ-001 típusú kábelcsupaszító gép forgalomba hozatalának megtiltásáról hozott.
            
         
               (2)
            
            
               Az intézkedés meghozatalának oka az volt, hogy a kábelcsupaszító gép nem felel meg a 2006/42/EK irányelv I. mellékletében meghatározott alapvető egészségvédelmi és biztonsági követelményeknek.
            
         
               (3)
            
            
               A 2006/42/EK irányelv I. mellékletének 1.2.4.3. pontja („Vészleállítás”) előírja, hogy a gépet el kell látni egy vagy több vészleállító berendezéssel, hogy a meglevő vagy közelgő veszélyt el lehessen hárítani. Ez alól kivételt képeznek az alábbiak: a) olyan gép, amelyen egy vészleállító berendezés nem csökkentené a kockázatot, akár azért, mert nem csökkentené a leállási időt, akár azért, mert nem tenné lehetővé a kockázat kezeléséhez szükséges különleges intézkedéseket; b) hordozható kézi és/vagy kézi irányítású gép. A kábelcsupaszító gépet, amely nem képez kivételt, nem látták el vészleállító kapcsolóval.
            
         
               (4)
            
            
               A 2006/42/EK irányelv I. mellékletének 1.3.7. pontja („A mozgó részekkel kapcsolatos veszélyek”) előírja, hogy a gép mozgó részeit úgy kell megtervezni és gyártani, hogy az olyan érintkezés, ami balesethez vezethet, megakadályozható legyen, illetve ha a kockázat fennáll, akkor el kell látni védőburkolattal vagy védőberendezésekkel. A kábelcsupaszító gép a következő hiányosságokat mutatta:
               
                           —
                        
                        
                           védőburkolatok hiánya miatt a mozgó részek okozta veszélyek; jelen esetben védőborítás nélküli ékszíj,
                        
                     
                           —
                        
                        
                           nem elegendő távolság a veszélyövezettől; jelen esetben, amennyiben nem tartják be a biztonsági távolságokat, a kéz egészen a görgőkig behelyezhető a kábelcsatornákba.
                        
                     
         
               (5)
            
            
               A 2006/42/EK irányelv I. mellékletének 1.7.1. pontja („A gépre vonatkozó információk és figyelmeztetések”) értelmében minden írott vagy szóbeli információt és figyelmeztetést azon a hivatalos közösségi nyelven(eken) kell feltüntetni, amelyet a Szerződésnek megfelelően az a tagállam határoz meg, amelyben a gépet forgalomba hozzák és/vagy üzembe helyezik, és ezt kérésre ki lehet egészíteni a kezelők által értett egyéb közösségi hivatalos nyelvvel(ekkel). A kábelcsupaszító gép esetében a kézikönyvben található figyelmeztetéseket kizárólag angolul adták meg.
            
         
               (6)
            
            
               A 2006/42/EK irányelv I. mellékletének 1.7.4.2. pontja („A használati utasítás tartalma”) meghatározza azokat az információkat, amelyeket a használati utasításoknak tartalmazniuk kell. A kábelcsupaszító gép üzemeltetési kézikönyve nem tartalmazta az 1.7.4.2. pont l) alpontja által előírt, az eleve biztonságos tervezés, a megtett óvintézkedések és kiegészítő biztonsági intézkedések ellenére fennmaradó kockázatra és a kibocsátott hangteljesítményre vonatkozó információkat. Az 1.7.4.2. pont e) alpontja által előírt, a gép használatához, karbantartásához és javításához, valamint a megfelelő működés ellenőrzéséhez szükséges rajzok, diagramok, leírások és magyarázatok nagyrészt hiányoztak vagy nem voltak egyértelműek.
            
         
               (7)
            
            
               A Bizottság felkérte a Fringo GmbH&Co.KG és a City Luqiao Qi Jin Wire Peeling Machine Manufacturing vállalatokat, hogy tegyék meg észrevételeiket a Németország által hozott intézkedésekre vonatkozóan. Erre azonban nem érkezett válasz.
            
         
               (8)
            
            
               A német hatóságok által benyújtott bizonyítékok vizsgálata során megerősítést nyert, hogy a Taizhou City Luqiao Qi Jin Wire Peeling Machine Manufacturing (Kína) által gyártott és a Fringo GmbH&Co.KG (Németország) által forgalmazott QJ-001 típusú kábelcsupaszító gép nem felel meg a 2006/42/EK irányelv 5. cikke (1) bekezdésének a) pontjában említett alapvető egészségvédelmi és biztonsági követelményeknek, a megfelelés hiánya pedig súlyos kockázatot jelent a felhasználók testi épségére nézve. Ezért a Németország által hozott intézkedést indokoltnak kell tekinteni,
            
         ELFOGADTA EZT A HATÁROZATOT:
   1. cikk
   Indokolt Németország azon intézkedése, amely a Taizhou City Luqiao Qi Jin Wire Peeling Machine Manufacturing (Kína) által gyártott és a Fringo GmbH&Co.KG (Kurfürstendamm 96, 10709 Berlin) által forgalmazott QJ-001 típusú kábelcsupaszító gép forgalomba hozatalának tilalmára vonatkozik.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2016. március 15-én.
      
         
            a Bizottság részéről
         
         Elżbieta BIEŃKOWSKA
         
            a Bizottság tagja
         
      
   
   
      (1)  HL L 157., 2006.6.9., 24. o.